# Alizzz

Cristian Quirante i Catalán (Castelldefels, 1984), més conegut com a Alizzz o Pisu, és un músic, compositor, DJ, productor musical i representant artístic català. Tot i que centrat en la música pop, barreja diferents estils com el house, R&B, trap, dancehall, afrobeat o reggaeton. Ha compost temes per a C. Tangana, Rosalía, Becky G, Lola Índigo, Aitana o Amaia, entre d'altres.

## Trajectòria

Abans de dedicar-se a la música, havia estudiat Enginyeria de Sistemes de Telecomunicació a l'Escola d'Enginyeria de Telecomunicació i Aeroespacial de Castelldefels i treballava com a programador.
El gener de 2019, Alizzz va presentar la seva pròpia discogràfica, Whoa Music, en col·laboració amb Warner Records Group. Ha guanyat tres Premis Grammys Llatins d'un total de sis nominacions.

### «Què passa nen» i polèmica musical

L'estiu del 2022, Alizzz va publicar la seva primera i única cançó en català, «Què passa nen», amb el títol basat en El Neng de Castefa, un personatge televisiu interpretat per Eduard Soto habitual al programa d'entrevistes nocturn que presentava Andreu Buenafuente. Incorporà en la lletra de la cançó, d'una banda, al·lusions positives a músics (prominents en castellà) com Chanel, Rosalía o Estopa, emmarcant-los en un «orgull xarnego». Tanmateix, n'afegí també d'altres cap a grups destacats del panorama musical en català, com El Petit de Cal Eril o Els Catarres (que en el passat havia publicat el la cançó «Jennifer» amb l'estrofa «Ara m'he enamorat d'una xoni de Castefa»), als quals s'hi referí amb fragments contundents com «vosaltres soneu avorrits i estirats» i titllant-los d'elit cultural. Aquesta dualitat fou interpretada pels analistes i significativament retreta pel públic com una expressió crítica d'Alizzz cap al sector cultural català i, alhora, com a befa (o mostra d'odi) d'un cantant d'èxit que no havia utilitzat mai abans aquesta llengua artísticament i que només l'aprofitava puntualment per a menysprear el panorama musical catalanoparlant. També se li retragué que confongués deliberadament cultura catalana i cultura en català per a victimitzar-se i que ho hagués fet sense escrúpols poc després d'haver guanyat tres premis Grammy. Alizzz ratificà després a la premsa que se sentia exclòs de la cultura catalana i que la cançó havia estat premeditada per tal que fos provocativa.
La tardor de l'any següent, com a resposta musical a aquella cançó, Els Catarres i Figa Flawas llançaren una col·laboració amb una versió amb lletra parcialment actualitzada de «Jennifer». Aquell nou senzill, dotze anys després de la versió inicial de 2011, fou estrenat el 15 de novembre de 2023, i inclogué un esment directe i molt punyent cap a la cançó d'Alizzz amb l'estrofa «Jo no guanyo Grammys perquè canto en català, no em vacil·lis amb elits culturals! (Què passa, nen!)».
El 2024, publicà l'àlbum musical Conducción temeraria, del qual presentà dos avançaments en forma de senzills: «Despertar», en col·laboració amb la cantant Maria Arnal, i «Carretera perdida», que ret homenatge a l'univers del director cinematogràfic David Lynch. Aquest treball discogràfic conté una única cançó en català, «No ho sé», la segona en la carrera artística d'Alizzz, en col·laboració amb la cantant Clara Viñals de Renaldo & Clara.

## Discografia

Àlbums d'estudi
* Tiene que haber algo más (2021)
* Conducción temeraria (Whoa Music/Warner, 2024)
EP
* Loud (2012)
* Whoa! (2013)
* Your love (2015)
* Ocean drive (2016)
* Boicot (Whoa/Warner, 2023)

## Referències

* ↑ «Alizzz, el geni anònim de Castelldefels que s'amaga rere l'èxit de C. Tangana». El Nacional, 15-05-2021. [Consulta: 11 setembre 2021].
* ↑ Marcos, Carlos. «El cerebro en la sombra del nuevo pop español» (en castellà). El País, 21-11-2020. [Consulta: 11 setembre 2021].
* ↑ Martín, Helena. «Ser productor no és com ser enginyer, és una feina més artística que tècnica». Enderrock.cat, 28-07-2022. [Consulta: 30 desembre 2022].
* ↑ «M'agradaria fer una cançó amb Manel». Catalunya Ràdio, 18-03-2021. [Consulta: 11 setembre 2021].
* ↑ «Las claves de Alizzz para ser el nuevo productor musical de moda» (en castellà). LOS 40, 09-07-2019. [Consulta: 18 setembre 2019].
* ↑ S. Iborra, Yeray. «Alizzz, el hombre 'sin cara' de las millones de escuchas (2020)» (en castellà). Mondo Sonoro, 29-10-2020. [Consulta: 11 setembre 2021].
* 1 2 «Victòria Pagès i Alizzz pugen "Al cotxe!"». TV3. [Consulta: 18 març 2022].
* ↑ «Alizzz Partners With Warner Music Spain on 'Whoa' Label» (en anglès). Bilboard. [Consulta: 11 setembre 2021].
* ↑ «Què passa, Alizzz». Enderrock.cat, 09-09-2022. [Consulta: 27 setembre 2022].
* ↑ «Alizz reivindica el charneguismo como élite cultural catalana» (en castellà). LoMejor, 04-10-2022 [Consulta: 15 novembre 2023].
* 1 2 3 Foguet, Joan «El clam d’Alizzz». Mèdia.cat, 20-09-2022 [Consulta: 15 novembre 2023].
* 1 2 «Alizzz, després de l'enrenou amb 'Que pasa nen': "No descarto una cançó amb Els Catarres"». RAC1, 20-09-2022 [Consulta: 15 novembre 2023].
* 1 2 3 «Polèmica per la nova cançó d'Alizzz: "Ens odia i ens ho fa saber en català"». Racó Català, 12-09-2022 [Consulta: 15 novembre 2023].
* ↑ Bonet, Miquel «Creu-me, que ja no tenim res a perdre». Catalunya Diari, 29-09-2022 [Consulta: 15 novembre 2023].
* ↑ «Alizzz: "Sento que se m'exclou de la cultura catalana"». CCMA, 2022 [Consulta: 15 novembre 2022].
* ↑ Linés, Esteban. «Alizzz: “Soy de Castelldefels y formo parte de la cultura catalana”» (en castellà). La Vanguardia, 23-09-2022. [Consulta: 15 novembre 2023].
* ↑ Arqué Nueno, Virgínia «Els Catarres i Figa Flawas actualitzen "Jenifer" amb referències al procés i Rosalía». CCMA, 15-11-2023 [Consulta: 15 novembre 2023].
* ↑ Cervantes, Xavier «"Jo que soc més radical que un oient de 'La Sotana' cremant Urquinaona i Laietana"». Ara, 15-11-2023 [Consulta: 15 novembre 2023].
* ↑ Romero Aloma, Gloria. «“Carretera Perdida”, segundo adelanto del nuevo largo de Alizzz» (en castellà). Mondo Sonoro, 05-04-2024. [Consulta: 5 abril 2024].
* ↑ Núñez, Sergi. «Amb 'Que pasa nen' vaig passar a formar part de l'imaginari català». 16/05/2024, Enderrock.cat. [Consulta: 18 juliol 2024].
* ↑ Bardagí, Jordi. «Alizzz / Tiene que haber algo más» (en castellà). Jenesaispop.com, 25-11-2021. [Consulta: 27 setembre 2022].
* ↑ Caballero, Alejandro. «Alizzz, crítica de su Ep BOICOT en Mondo Sonoro (2023)» (en castellà). Mondo Sonoro, 13-02-2023. [Consulta: 18 juliol 2024].

## Enllaços externs

* Entrevista a Alizzz al programa La Sotana #268 (2022)